18.9.2023
RO
Jurnalul Oficial al Uniunii Europene
L 229/27
Articolul 14 Turnătoriile deschise ale UE (1) Turnătoriile deschise ale UE sunt instalații de pionierat pentru fabricarea semiconductorilor din Uniune, care oferă capacitate de producție unor întreprinderi neafiliate și, prin urmare, contribuie la siguranța aprovizionării pentru piața internă și la reziliența ecosistemului semiconductorilor din Uniune și, în plus, pot contribui, după caz, la siguranța lanțurilor mondiale de aprovizionare cu semiconductori.
(2) La momentul depunerii unei cereri în conformitate cu articolul 15 alineatul (1), este necesar ca o turnătorie deschisă a UE să se califice drept instalație de pionierat.
(3)
O turnătorie deschisă a UE îndeplinește următoarele cerințe:
(a) înființarea sa are un impact pozitiv clar cu efecte de propagare dincolo de întreprinderea respectivă sau de statul membru în cauză asupra lanțului valoric al semiconductorilor din Uniune, pe termen mediu și lung, cu scopul de a garanta siguranța aprovizionării și reziliența ecosistemului semiconductorilor, inclusiv creșterea start-up-urilor și a IMM-urilor, și de a contribui la tranziția verde și digitală a Uniunii, ținând seama în special de măsura în care oferă capacitate de fabricare inițială (front-end) sau finală (back-end), sau ambele, unor întreprinderi care nu sunt afiliate instalației, dacă există o cerere suficientă; (b) se asigură că nu face obiectul aplicării extrateritoriale a obligațiilor de serviciu public ale țărilor terțe într-un mod care poate submina capacitatea întreprinderii de a respecta obligațiile prevăzute la articolul 26 alineatul (1) și se angajează să informeze Comisia în cazul în care apare o astfel de obligație; (c) investește în Uniune în inovarea continuă cu scopul de a realiza progrese concrete în tehnologia semiconductorilor sau de a pregăti tehnologiile de generație următoare; (d) sprijină rezerva de talente a Uniunii prin dezvoltarea și implementarea formării educaționale și în materie de competențe și prin creșterea rezervei de forță de muncă calificată și competentă.
(4) În cazul în care o turnătorie deschisă a UE oferă capacitate de producție unor întreprinderi care nu au legătură cu operatorul instalației, aceasta stabilește și menține o separare funcțională adecvată și eficace a proceselor de proiectare și de fabricație pentru a asigura protecția informațiilor obținute în fiecare etapă.
(5) În scopul investițiilor în inovarea continuă în conformitate cu alineatul (3) litera (c) de la prezentul articol, turnătoriile deschise ale UE au acces preferențial la liniile-pilot instituite în conformitate cu articolul 5 litera (b).
Orice astfel de acces preferențial nu exclude și nici nu împiedică accesul efectiv, în termeni echitabili, al altor întreprinderi interesate, în special al start-up-urilor și al IMM-urilor, la liniile-pilot.
Articolul 15 Cererea privind statutul de instalație de producție integrată sau de turnătorie deschisă a UE (1) Orice întreprindere sau consorțiu de întreprinderi poate transmite o cerere Comisiei solicitându-i să acorde unui proiect statutul de instalație de producție integrată sau de turnătorie deschisă a UE.
(2) Comisia, ținând seama de opiniile Consiliului european pentru semiconductori, evaluează cererea printr-un proces echitabil și transparent, pe baza următoarelor elemente: (a) respectarea criteriilor prevăzute la articolul 13 alineatul (2) sau, respectiv, la articolul 14 alineatul (2) și angajamentul de a respecta articolul 13 alineatul (3) sau, respectiv, articolul 14 alineatul (3); (b) un plan de afaceri care evaluează viabilitatea financiară și tehnică a proiectului, ținând cont de întreaga sa durată de viață, și care include informații privind orice sprijin public planificat; (c) experiența dovedită a solicitantului în ceea ce privește instalarea și exploatarea unor instalații similare;